31998D0385
L 174/1
JURNALUL OFÍCIAL AL UNIUNII EUROPENE
DECIZIA COMISIEI
din 13 mai 1998
privind regulile de aplicare a Directivei 95/64/CE a Consiliului privind datele statistice referitoare la transportul maritim de mărfuri și călători
[notificată cu numărul C (1998) 1275]
(Text cu relevanță pentru SEE)
(98/385/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 95/64/CE a Consiliului din 8 decembrie 1995 privind datele statistice referitoare la transportul maritim de mărfuri și călători (1), în special articolele 4, 10 și 12,
întrucât ar trebui să fie acordate derogări statelor membre pentru a le permite să își adapteze sistemele statistice naționale la cerințele prevăzute în Directiva 95/64/CE;
întrucât trebuie să fie întocmită de către Comisie o listă a porturilor, codificate și clasificate pe țări și zone maritime de coastă;
întrucât conținutul anexelor la directiva menționată anterior trebuie să fie modificat;
întrucât măsurile prevăzute în prezenta decizie sunt în conformitate cu avizul Comitetului pentru programul statistic, constituit prin Decizia 89/382/CEE a Consiliului, Euratom (2),
ADOPTĂ PREZENTA DECIZIE:
Articolul 1
(1) Derogările acordate statelor membre de către Comisie sunt definite în anexa I.
(2) Derogările se aplică pentru anii 1997, 1998 și 1999, cu excepția anumitor derogări definite în anexa I, care se aplică doar pentru anul 1997.
Articolul 2
Lista porturilor, codificate și clasificate pe țări și zone maritime de coastă, este prezentată în anexa II.
Articolul 3
(1) Anexele II, III, IV, V, VII și VIII la Directiva 95/64/CE se modifică după cum urmează:
1.
Anexa II
Cifra 3, referitoare la nota de subsol 3, se inserează în coloana „Tonaj” care corespunde codurilor nr. 30, 31, 32, 33 și 34.
2.
Anexa III:
Fraza de la poziția „Nomenclatorul de mărfuri” se înlocuiește cu următorul text:
„Nomenclatorul de mărfuri utilizat este compus din 24 de grupe de mărfuri (prima coloană de mai jos) în baza nomenclatorului statistic de transport (NST-R) până când Comisia, după consultarea cu statele membre, decide înlocuirea acestuia.”
3.
Anexa IV:
Primul paragraf de la poziția „Zone maritime de coastă” se înlocuiește cu următorul text:
„Nomenclatorul care se utilizează este geonomenclatorul (nomenclatorul țărilor pentru statisticile comerțului exterior comunitar și statisticile comerțului între statele membre), stabilit inițial prin Regulamentul (CEE) nr. 1736/75 al Consiliului (3), în vigoare în anul la care se referă datele.
4.
Anexa V:
(a)
primul paragraf de la poziția „Naționalitatea de înregistrare a navelor” se înlocuiește cu următorul text:
„Nomenclatorul care se utilizează este geonomenclatorul (nomenclatorul țărilor pentru statisticile comerțului exterior comunitar și statisticile comerțului între statele membre), stabilit inițial prin Regulamentul (CEE) nr. 1736/75 al Consiliului (4), în vigoare în anul la care se referă datele, cu următoarea excepție: codurile 017 și 018 sunt utilizate pentru Belgia și, respectiv, Luxemburg;
(b)
în lista codurilor: se elimină codurile „0011 Franța” și „0012 Insulele Kerguelen”; se inserează codurile „0281 Norvegia” și „0282 Norvegia (NIS)” după codul „0112 Spania (Rebeca)”; codul „8902 Teritoriul Antarctic Francez” se înlocuiește cu „Teritoriul Antarctic Francez (inclusiv Insulele Kerguelen)”.
5.
Anexa VII:
Cifrele cuprinse în coloanele „TDW” din tabel se repetă în coloanele „TB”; limita inferioară pentru clasa „01” din „GT” este „100”.
6.
Anexa VIII:
(a)
la poziția „Statistici sumare și detailate”, la sfârșitul fiecăreia din primele trei propoziții, „F1” se înlocuiește cu „F1 sau F2 sau F1 și F2”;
(b)
în tabelul „Setul de date F1”, în coloana „Detalii de codificare”, formularea „un caracter alfanumeric” de la variabila „Tipul navei” se înlocuiește cu „două caractere alfanumerice”; în coloana „Nomenclator” și la ultimul rând al tabelului, cuvintele „sau tonaj brut” se elimină.
(c)
după tabelul „Setul de date F1”, se adaugă tabelul „Setul de date F2”.
(2) Noile versiuni ale anexelor II, III, IV, V, VII și VIII la Directiva 95/64/CE se înlocuiesc cu anexa III la prezenta decizie, incluzând modificările specificate la alineatul (1) din prezentul articol.
Articolul 4
Prezenta decizie se adresează statelor membre.
Adoptată la Bruxelles, 13 mai 1998.